༄༅། །དཔེ་དོན་དང་འབྲེལ་བའི་རྡོ་རྗེའི་ཐོལ་གླུ་གཞན་གསོས་མགྲིན་པའི་རོལ་མོ་ཞེས་བྱ་བ། ན་མོ་གུ་རུ་ཛྙཱ་ན་ཝེ། ཡར་གཅིག་བལྟས་པས་ནམ་མཁའ་དྭངས་པ་ཡི་དཀྱིལ་ན། །ཁྲི་གདུགས་ཉི་མས་གླིང་བཞི་བསྐོར་བ་དེ་མཐོང་
ནས། །ད་ལྟ་དལ་འབྱོར་ཉིན་མོའི་སྣང་བ་དང་ལྡན་ཚེ། །བླ་མེད་ཐར་པའི་ཤུལ་ལམ་རྙོགས་དགོས་དེ་དྲན་བྱུང་། །ཕར་གཅིག་བལྟས་པས་ཞིང་ས་དུལ་མ་ཡི་ངོགས་སུ། །ཐ་དད་འབྲས་བུ་སོ་སོར་སྨིན་པ་དེ་
མཐོང་བས། །དཀར་ནག་ལས་ཀྱི་འབྲས་བུ་བསླུ་མེད་དེ་འབྱུང་ཕྱིར། །ཐར་པ་ཆ་མཐུན་དགེ་ལ་གཞོལ་བ་དེ་དྲན་བྱུང་། །ཚུར་གཅིག་བལྟས་པས་སྨན་ལྗོངས་གཞོན་ནུ་ཡི་དོ་རར། །ཉེས་མེད་རི་དྭགས་རྔོན་
པས་གཟིར་བ་དེ་མཐོང་བས། །མྱུར་དུ་ཐར་པ་དམ་པའི་ཐབས་ཚུལ་ལ་འགྱངས་ནས། །བཟློག་མེད་འཆི་བདག་ཞགས་པས་བཏབ་པ་དེ་དྲན་བྱུང་། །མར་གཅིག་བལྟས་པས་ལྷུང་ལྷུང་འབབ་པ་ཡི་ཆུ་རྒྱུན། །
ཟད་མེད་སྣ་ཚོགས་རི་མོས་བཀྲ་བ་དེ་མཐོང་ནས། །འཁོར་བ་གང་དུ་སྐྱེས་ཀྱང་སྡུག་བསྔལ་གྱི་འཁོར་ལོ། །བཟོད་པར་དཀའ་བ་འཛད་དུ་མེད་པ་དེ་དྲན་བྱུང་། །ལྷོ་ནུབ་ནམ་མཁའི་ཁམས་སུ་འཇའ་ཚོན་གྱི་
དཀྱིལ་འཁོར། །ཟླ་བ་ཞུན་མའི་མདོག་གིས་སྤུད་པ་དེ་མཐོང་ནས། །རྔ་ཡབ་དཔལ་རི་སྤྲུལ་པའི་ས་འཛིན་གྱི་སྤོ་ལ། །སྐྱབས་གཅིག་མཚོ་སྐྱེས་རྡོ་རྗེ་བཞུགས་པ་དེ་དྲན་བྱུང་། །གངས་རི་དཀར་པོ་དྲི་མེད་ལྷུན་

ཆགས་ཀྱི་ངོས་སུ། །ན་བུན་འཁྲིགས་པའི་མགུལ་དར་བཀྲ་བ་དེ་མཐོང་ནས། །སྤྲོས་པ་ཀུན་བྲལ་འོད་གསལ་དབུ་མ་ཡི་ལྟ་བར། །རྟོག་གེའི་ཚིག་གིས་རང་ཞལ་བསྒྲིབས་པ་དེ་དྲན་བྱུང་། །སྤྲིན་དཀར་བར་
ནས་གཡོ་བའི་ཆིལ་ཆིལ་གྱི་ཆུ་རྒྱུན། །ད་ལྟ་ཐན་པའི་གདུང་བས་འཕྲོག་བ་དེ་མཐོང་ནས། །ཡིད་བྱེད་ལས་འདས་བློ་བྲལ་ཕྱག་ཆེན་གྱི་སྒོམ་པར། །མི་བརྩོན་རང་གར་ཤོར་བའི་འཁྲུལ་འབྱམས་དེ་དྲན་བྱུང་། །
འབྲས་ལྡན་ཤུགས་པའི་ཡལ་གར་ཁུ་བྱུག་གི་གླུ་དབྱངས། །སྙན་པར་སྒྲོགས་ཀྱང་སྙིང་པོས་དབེན་པ་དེ་མཐོང་ནས། །རྩེ་གཅིག་གཞན་དོན་ལ་གཞོལ་བྱང་ཆུབ་ཀྱི་སྤྱོད་པ། །རང་འདོད་ཚུལ་འཆོས་གསོབ་ཀྱིས་
བསླུས་བ་དེ་དྲན་བྱུང་། །འོད་གསལ་ཟླ་བའི་བཞིན་རས་རྙོག་བྲལ་གྱི་ངོས་སུ། །གློ་བུར་ཆར་སྤྲིན་སྟུག་པོས་བཀབ་པ་དེ་མཐོང་ནས། །སྐུ་དང་ཡེ་ཤེས་ལྷུན་གྲུབ་རྫོགས་ཆེན་གྱི་འབྲས་བུར། །ཞེ་འདོད་མཚན་
མའི་གོལ་སས་སྒྲིབ་པ་དེ་དྲན་བྱུང་། །སྣང་བ་ཡུལ་རྐྱེན་སྣ་ཚོགས་ཕོ་ཉ་ཡིས་བསྐུལ་ནས། །ངེས་འབྱུང་སྙིང་རྗེ་བྲལ་བའི་རང་རྒྱུད་ལ་བལྟས་པས། །སྐྱོ་ཤས་བཟོད་མེད་སྐྱེས་ཏེ་མ་བཅོས་ཀྱི་ཐོལ་གླུ། །གང་
ཤར་རྡོ་རྗེའི་གླུ་ཡི་དཀོར་མཛོད་ནས་བླངས་སོ། །རང་གཞན་འགྲོ་ཀུན་ཐར་པ་བསྒྲུབ་པ་ལ་འདུག་ནས། །ཚེ་གཅིག་མཆོག་གི་གོ་འཕང་ཐོབ་པ་རུ་ཤོག་ཅིག